Amy-Leigh-ontvoering: Vier verskyn in hofTharina Human, Laetitia Nel, Pieter van Zyl en Bofokeng Molemohi verskyn in die hof. Foto: Mia Spies/eNuus Die vier verdagtes in die ontvoering van Amy-Leigh de Jager het Woensdag vlugtig in die landdroshof in Vanderbijlpark verskyn. eNuus berig die saak teen Tharina Human (27), Pieter van Zyl (50), Laetitia Nel (40) en Bofokeng Molemohi (24) is tot 9 Januarie uitgestel vir verdere ondersoek. Die saak sal na verwagting dan na die hooggeregshof in Johannesburg verwys word vir verhoor. Landdros Hussein Khota het verlede maand Human, die onderwyseres en vermeende baasbrein agter die ontvoering, en Van Zyl se aansoeke om borgtog van die hand gewys. Nel is op borgtog van R25 000 vrygelaat. Molemohi het voorheen apart van die ander beskuldigdes verskyn aangesien hy eers later in hegtenis geneem is. Hy het sy aansoek om borgtog laat vaar. Die verdagtes word van ontvoering en afpersing aangekla. Hulle word daarvan beskuldig dat hulle ŉ plan bedink het om die sesjarige Amy-Leigh te ontvoer – en dit toe ook uitgevoer het – en ŉ losprys van R2 miljoen vir haar vrylating geëis het. Amy-Leigh is sowat 18 uur ná haar ontvoering teruggevind. Sy was fisiek ongedeerd. Die dogtertjie is aanvanklik op Maandag 2 September voor Laerskool Kollegepark in Vanderbijlpark, waar sy en haar vyfjarige boetie leerders is, by haar ma, Angeline, gegryp. ŉ Man in ŉ wit Fortuner het met haar weggejaag. Volgens die voorlopige getuienis was Van Zyl die man agter die stuur, terwyl Molemohi glo die grypwerk gedoen het. Human, Nel en Van Zyl is op 4 September, skaars twee dae ná die dogtertjie se ontvoering, in hegtenis geneem. Molemohi is eers drie weke later aangekeer.